arnastofnun/IGC-2024 huggingface dataset:
Nú ævin er liðin (BJ)

Um jólin lést í Bagdad Saddam Hussein Abd al-Majid al-Tikriti. Saddam var fæddur 28. apríl 1937 og var því tæplega sjötugur þegar hann lést. Á viðburðaríkri ævi voru honum falin ýmis trúnaðarstörf, meðal annars var hann forseti, forsætisráðherra og varaforseti Íraks.

Saddam var af ætt hirðingja af ættkvísl al-Begat. Faðir: 'Abd al-Majid hirðingi, hvarf sex mánuðum áður en Saddam fæddist (það hefur ekki sannast að Saddam tengist hvarfinu). Móðir: Subha Tulfah al-Mussallat (nefnd Subba af nánustu fjöskyldu). Saddam merkir Sá sem er á móti.

K1 1963: Sajida Talfah dóttir Khairallah Talfah, læriföður Saddams. Bróðir hennar Adnan Khairallah Tuffah hershöfðingi var æskuvinur Saddams og síðar myrtur af honum vegna mikilla vinsælda sinna. Börn þeirra:

1) Uday, ritstjóri, valinn blaðamaður aldarinnar af Írakska blaðamannafélaginu. Talinn g. dóttur Izzat Ibrahim ad-Douri (f. 1942). Þau voru barnlaus. Þeim feðgum sinnaðist eftir að Uday drap Kemal Hana Gegeo, einkaþjón og smakkara Saddams með kylfu og kjötskurðarhníf (rafdrifnum). Kemal hafði kynnt Saddam fyrir Samira Shahbandar (sjá K2)

2) Qusay, lífvörður, yfirmaður Varðmanna lýðveldisins. G. og varð fjögurra barna auðið. Meðal þeirra var Mustafa heitinn sem lést með föður sínum og föðurbróður 22. júlí árið 2003. Qusay er talinn heilinn á bak við eyðilegginu á ökrum uppreinarmanna, en með henni náðist að svelta andspyrnuhópa til dauða.

3) Raghad f. 1967, dóttir reyndi að drepa bróður sinn, g. Hussein heitnum Kamel (drepinn af tengdaföður sínum), þau eignuðust fimm börn.

4) Rana, dóttir, reyndi að drepa bróður sinn, g. Saddam heitnum Kamel al-Majid (bróðir Husseins, drepinn af tengdaföður sínum), þau eignuðust fjögur börn og

5) Hala f. 1979, g. Kamal Mustafa Abdallah Sultan al-Tikriti hershöfðingja. Þau eignuðust tvö börn.

K2 1986: Samira Shahbandar (þau Saddam giftust eftir að Saddam fékk fyrri eiginmann hennar til þess að skilja við hana). Barn þeirra: 1) Ali f. 1983.

K3: Nidal al-Hamdani (þau Saddam giftust eftir að Saddam fékk fyrri eiginmann hennar til þess að skilja við hana). Barnlaus.

K4: Wafa el-Mullah al-Howeish (óstaðfest hjónaband, barnlaus).

Dætur Saddams Ragahad og Rana (ekkjur eftir þá bræður Hussein og Saddam Kamel) búa nú í Amman í Jórdaníu og horfa á bak ástríkum föður með stórt hjarta eins og Raghad lýsti honum. Hún vildi færa föður sínum skilaboðin: Ég elska þig og sakna þín. Systir hennar Rana sagði: Hann var svo tilfinningaríkur og var svo blíður við okkur öll.

xml:namespace prefix = v ns = "urn:schemas-microsoft-com:vml" /?xml:namespace prefix = o ns = "urn:schemas-microsoft-com:office:office" /?

Saddam með ástríkri dóttur sinni, Rönu.

Heimild: http://en.wikipedia.org/wiki/Saddam_Hussein

Benedikt Jóhannesson
Útlandasambandið enn á ný

Í desember bættist enn einn kaflinn við hálfgerða eymdarsögu internetsambands á Íslandi þegar bilun kom upp í CANTAT-3 sæstrengnum. Það leiddi til truflana fyrir marga þá sem nýta þennan aldna sæstreng.

Lengi hefur verið talað um þörfina á að leggja nýjan sæstreng frá Íslandi. Það er ekki einungis vegna þess að CANTAT-3 er kominn til ára sinna, hefur takmarkaða flutningsgetu og er hætt við bilunum heldur einnig vegna þess að hinn sæstrengurinn sem tengir okkur við umheiminn, FARICE, hefur verið ótrúlega bilanagjarn frá því hann var tekinn í notkun.

Nýr strengur loks á leiðinni

Þær bilanir voru flestar til komnar vegna vandamála með þann hluta strengsins sem liggur á landi í Skotlandi, en tvöföldun strengsins á þessum kafla síðasta vor virðist hafa dregið mjög úr hættunni á sambandsleysi af þessum orsökum. Því ætti nýr sæstrengur með meiri flutningsgetu en CANTAT-3 og lægri bilanatíðni loksins að koma útlandasambandi Íslendinga í slíkt horf að sambandsleysi við umheiminn heyri sögunni til.

Fyrir skömmu var einmitt lýst yfir að ríkisstjórnin hefði samþykkt tillögu samgönguráðherra að hefja undirbúningsvinnu við lagningu nýs sæstrengs sem væri hægt að taka í notkun í árslok 2008. Það er vissulega óþægilegt að hugsa til þess að útlandasambandið eigi eftir að vera upp á þá bræður CANTAT-3 og FARICE komið næstu tvö árin, en skiljanlega tekur það tíma að byggja jafn stór og flókin mannvirki og sæstrengi milli landa.

Verðlagning sem eflir atvinnulífið

En ríkisstjórn Íslands verður einnig að huga vel að verðlagningu gagnaflutnings, bæði um hinn nýja streng sem fyrirhugað er að leggja og eins um FARICE. Hátt verð á gagnaflutningi FARICE-strengsins hefur verið gagnrýnt af bæði neytendum og fyrirtækjum og hefur í sumum tilvikum verið nefnt ásamt tíðum bilunum sem ástæða þess að íslensk fyrirtæki kjósa að hafa netþjóna sína erlendis.

Það má vel spyrja sig hvort ekki sé réttlætanlegt að ríkið niðurgreiði gagnaflutning til og frá landinu að stórum hluta í stað þess að reyna að ná kostnaðinum til baka með hárri verðlagningu. Það eflir tengingu landsins við umheiminn og gerir fyrirtækjum, sér í lagi hátæknifyrirtækjum, auðveldara um vik að halda allri starfsemi sinni hér á landi.

Vissulega myndu sumir segja að ekki sé eðlilegt að skattborgararnir taki á sig kostnaðinn vegna niðurhals netverja á nýjustu kvikmyndunum, en það er einföldun. Einangrun landsins hefur í gegnum aldirnar verið einn helsti dragbíturinn á íslensku viðskiptalífi og er enn verulegur þröskuldur. Internetið hefur dregið örlítið úr þessari einangrun og gert okkur kleift að taka meiri þátt í atvinnulífi um allan heim en við höfum áður átt kost á. Með því að velta ekki kostnaðinum á internettengingum yfir á fyrirtæki, stofnanir og netnotendur í landinu með of miklum þunga gætu stjórnvöld dregið að nokkru leyti úr áhrifum landfræðilegrar einangrunar Íslands á atvinnulífið hér á landi og gert það samkeppnishæfara á alþjóðlegum mörkuðum. Það ætti svo aftur að skila sér með öflugri og framsæknari íslenskum fyrirtækjum.

Kristinn Jón Arnarson er almannatengslaráðgjafi hjá AP Almannatengslum og fyrrverandi ritstjóri Tölvuheims. EM> P>
Rescue Dawn

Villt náttúran, frumskógar og mannlegt þol er áberandi í mörgum kvikmynda Werner Herzogs, auk þess sem hann hefur sérstakt lag á að velja erfiða tökustaði sem aðrir myndu leiða hjá sér með hraði. Rescue Dawn fellur vel undir þessa lýsingu og minnir fljótt á tvær eldri myndir Herzogs, Aguirre:The Wrath of God og Fitzgeraldo sem eins og Rescue Dawn sækja efniviðinn í lífsvilja, þrjósku og hæfni mannskepnunnar til að aðlaga sig ótrúlegum aðstæðum á slóðum þar sem erfitt er að bjarga sér nema hafa sterkan lífsvilja og sjálfsbjargarviðleitni.

Werner Herzog er afkastamikill leikstjóri og hefur beitt kröftum sínum jöfnum höndum í gerð leikinna kvikmynda og heimildarmynda. Í Rescue Dawn má segja að hann sameini hann þessa tvo þætti og er myndin byggð á heimildarmyndinni Little Dieder Neets To Fly, sem hann gerði fyrir ellefu árum og fjallar um flugmanninn Dieter Dengler sem var var skotinn niður yfir Laos í Vietnamstríðinu, 1966, tekinn til fanga, pyntaður, en náði að sleppa og var flótti hans ævintýralegur svo ekki sé meira sagt. Meðan á fangavistinni og flóttanum stóð léttist hann um 40 kíló.

Nú er enginn Klaus Kinski sem Werner Herzog getur níðst á en fræg eru samskipti þeirra við gerð fyrrnefndra kvikmynda, en Kinski lék aðalhlutverkið í þeim báðum. Kinski er horfinn til feðra sinna og Christian Bale fetar í fótspor hans og hefur örugglega verið auðveldari viðfangs heldur en Kinski enda Bale þekktur fyrir að sökkva sér í hlutverk sín af miklum ákafa og lætur sig ekki muna um að létta sig um fullt af kílóum sé þess krafist eins og hann gerir hér og gerði á enn áhrifameiri hátt í The Machinist.

Bale þakkar fyrir sig með frábærum leik, sem kemur ekki á óvart og ef ekki væri fyrir hans þátttöku væri Rescue Dawn þreytandi þegar á heildian er litið, en vankantar við myndina verða minna áberandi í návist Bales. Ekki má heldur gleyma hlut Steve Zhans sem á góðan leik í hlutverki flóttafélaga Dieters.

Nú hef ég ekki séð heimildarmynd Herzogs og get því ekki borið myndirnar tvær saman, en ekki fannst mér Rescue Dawn mjög sannfærandi þó gerð sé eftir sönnum atburði sem ég efast ekki um að Herzog fylgir eins nákvæmlega og hægt er. Í heildina hélt myndin mér ekki nógu vel við efnið og er alls ekki eins áhrifamikil upplifun og Aguirre: The Wrath of God og Fitzgeraldo eru í minningunni. Hefur ekki þann frumkraft sem einkenndi þær báðar. Rescue Dawn er frumskógarmaraþon, sem hefur vissulega sína hápunkta, sem minna okkur á hversu öflugur Werner Herzog getur verið, en skilur ekki mikið eftir sig.

Leikstjórn og handrit: Werner Herzog. Kvikmyndataka: Peter Zeitlinger. Tónlist: Klaus Badelt. Leikarar: Christian Bale, Steve Zahn og Jeremy Davis. 126 mín.

Hilmar Karlsson
Jónas Engilbertsson: Framkvæmdastjóri Marinus ehf.

Marinus ehf. er markaðs- og aðflutningsfyrirtæki og er hluti af Icelandic Group. Marinus ber meðal annars ábyrgð á öflun aðfanga fyrir Japansskrifstofu Icelandic og er einnig í miklum viðskiptum við Kína og önnur lönd í Austurlöndum fjær. Framkvæmdastjóri Marinus er Jónas Engilbertsson: „Undirstaðan í starfsemi fyrirtækisins er í Japan þar sem við seljum afurðir sem koma frá Íslandi, Kanada og Rússlandi. Í Japan starfa tólf manns á skrifstofu okkar og þar af er einn Íslendingur, Kári Sturlaugsson.“

Jónas, sem nýtekinn er við starfi framkvæmdastjóra Marinus, hefur unnið hjá Icelandic Group í níu ár, var bæði í Úganda og Þýskalandi á vegum fyrirtækisins áður en hann hóf störf hjá Marinusi, fyrst sem sölustjóri. „Starfið er þannig vaxið að við þurfum að vera í góðum samböndum við birgja okkar og er því nokkuð um ferðalög.

Ætli ég fari ekki til dæmis að meðaltali fimm til sex sinnum á ári til Asíu, en þar skiptir sérlega miklu máli að vera í góðu sambandi við viðskiptavini okkar. Í þeirri stöðu sem nú er komin upp i efnahagsmálum okkar mun reyna enn meira á góð viðskiptasambönd. ”

Jónas bjó sem barn og unglingur mikið erlendis og gekk þar í skóla. „En ég lauk þó stúdentsprófi frá Fjölbrautaskólanum á Akranesi og síðan stjórnmálafræði frá Háskóla Íslands. Meðfram námi var ég mikið á sjó. Nú er ég í MBA-námi við Háskóla Reykjavíkur, en verð því miður að fresta því námi núna þegar ég hef tekið við nýrri stöðu.”

Eiginkona Jónasar er Lilja Benónýsdóttir og eiga þau þrjú börn. „Lilja er kennari og er í framhaldsnámi við Kennaraháskóla Íslands. Það er því nóg um að vera á heimilinu.

Það er ekki mikill tími fyrir áhugamál, en ég hef mikinn áhuga á stjórnmálum og reyni að fylgast eins vel með á þeim vettvangi eins og kostur er. Fótboltinn er einnig áhugamál og ég er sjálfsagt einn af fáum Skagamönnum sem ekki hafa stundað fótbolta en hef þeim mun meiri ánægju af að fylgjast með honum. Þegar ég bjó í Þýsklandi var ég mikill stuðningsmaður Hamburger Sportverein og fylgist vel með gengi þess, sem er gott um þessar mundir.“

Hvað varðar ferðalög fjölskyldunnar þá segir Jónas þau mikið tengjast því að hitta ættingja á erlendri grund: „Margir mínir nánustu búa í útlöndum, meðal annars búa foreldrar mínir núna í Sierra Leone í Vestur-Afríku og reynum við að hittast þar sem því verður við komið.”

Nafn: Jónas Engilbertsson

Fæðingarstaður: Kaupmannahöfn, 31. október 1973

Foreldrar: Ingunn Anna Jónasdóttir og Engilbert Guðmundsson

Maki: Lilja Benónýsdóttir

Börn: Vaka Lind, 13 ára, Kári,7 ára, Pálmi, 3 ára

Menntun: Stjórnmálafræðingur frá HÍ. Er í MBA-námi við HR
Sofía G. Johnson: Framkvæmdastjóri FKA

Félag kvenna í atvinnurekstri var stofnað 1999 með þau meginmarkmið að efla samstöðu kvenna í atvinnurekstri og auka sýnileika þeirra og tækifæri í viðskiptalífinu. Félagið hefur eflst og dafnað þessi ár og eru nú um 700 konur í félaginu. Sofía G. Johnson er framkvæmdastjóri FKA: „Ég hef mikil samskipti við félagskonur, sé um fjármál og bókhald, félagatal og margs konar undirbúningsvinnu fyrir fundi og ráðstefnur sem félagið stendur fyrir eða er aðili að. Við fórum nýlega með hóp 50 kvenna til Helsinki og er það þriðja utanlandsferð félagsins. Þar hlýddum við m.a. á mjög áhugaverðan fyrirlestur Eiju Ailasmaa, forstjóra Sanoma Magazines, sem er fjórða stærsta tímaritaútgáfa Evrópu en hún hefur verið kjörin viðskiptakona ársins í Finnlandi.“

Sofía og eiginmaður hennar, Jón Ólafsson, ráku eigið fyrirtæki í 20 ár en seldu það á vordögum 2005 og ákváðu að „setjast í helgan stein“. „Eiginmaðurinn hefur haldið sig við það en ég tók þetta hlutastarf hjá FKA sjálfri mér til ánægju og dundurs. Starfið hefur veitt mér mikla ánægju, ég hef kynnst fjölda dugmikilla og frábærra kvenna og eignast margar góðar vinkonur og það met ég mikils.

Börnin eru að sjálfsögðu löngu flogin úr hreiðrinu og hafa fært okkur sjö barnabörn á aldrinum 1 árs til 18 ára. Þessi 18 ára býr hjá okkur og poppar upp heimilislífið en hún er í námi í FB. Dóttir okkar er búsett á Spáni með þrjú barna sinna en sonurinn er hér með sína fjölskyldu.“

Sofía segir að ekki hafi verið mikill tími fyrir áhugamálin þegar þau hjónin ráku eigið fyrirtæki: „Okkur fannst samt alltaf gaman að skoða landið og fórum m.a. í gönguferðir með allt á bakinu í nokkra daga. Svo eignuðumst við sumarbústað í Hraunborgum í Grímsnesi og vorum þar allflestar helgar á sumrin og oft á veturna á meðan við vorum að vinna og nú reynum við að vera þar mestallt sumarið. Við erum að ljúka byggingu gestahúss svo betur fari um börnin og barnabörnin ef þau vilja heimsækja okkur í sveitina.

Áður en við hættum í rekstri höfðum við lengi gælt við hugmyndina um að snúa okkur að golfi svo við skelltum okkur af fullum krafti í golfið vorið 2005. Þegar við erum í sumarbústaðnum spilum við aðallega á golfvellinum á Kiðjabergi en á Nesinu þegar við erum í bænum. Vellirnir eru afar ólíkir og skemmtilegar andstæður. Kiðjabergsvöllurinn reynist mörgum erfiður á fótinn en okkur finnst þetta hin besta ganga og góð líkamsrækt.

Utanlandsferðir síðustu ár hafa verið ýmist til Spánar að heimsækja dóttur okkar og taka í leiðinni nokkra golfhringi eða til Flórída og spila golf. Ekki kemur til greina að fara úr landi á sumrin og missa af okkar björtu sumarnóttum og íslenskri náttúru þegar hún skartar sínu fegursta. Við erum á leið til Spánar nú seinni hluta október og gerum ráð fyrir að fara til Flórída í mars á næsta ári.”

Nafn: Sofía Guðrún Johnson.

Fæðingarstaður: Reykjavík, 30. nóvember 1947.

Foreldrar: Örn Ó. Johnson og Margrét Þ. Johnson

Maki: Jón Ólafsson

Börn: Margrét (f. 1969) og Ólafur Örn (f. 1971).

Menntun: Stúdentspróf. Próf úr rekstrar- og viðskiptafræði hjá Endurmenntun HÍ.
Valdís Ásta Aðalsteinsdóttir: Upplýsingafulltrúi og yfirmaður sérverkefnastofu

Flugmálastjórn Íslands fer með heimildarveitingar og eftirlit í flugmálum Íslands og starfa um 40 starfsmenn hjá stofnuninni. Valdís Ásta Aðalsteinsdóttir gegnir starfi upplýsingafulltrúa og yfirmanns sérverkefnastofu og vinnur náið með flugmálastjóra: „Ég sinni öllum beinum samskiptum við fjölmiðla og þarf töluvert að leita til sérfræðinga hér innanhúss enda spurningarnar oft á tíðum sértækar. Verkefni mín eru margbreytileg en oftar en ekki eiga þau upphafs- og endapunkt sem á vel við mig, allt frá útgáfu og samantektar ársskýrslu til skipulagningar árshátíðar stofnunarinnar.

Fyrirferðarmest þessa dagana er öflun tölfræðigagna sem okkur ber að skila til Alþjóðaflugmálastofnunarinnar (ICAO) og Eurostat, m.a. um flughreyfingar til og frá landinu, farþegafjölda og fraktflutninga, auk þess sem ég er að svara könnun Evrópusambandsins um starfsmannaleitni (trend) í flugiðnaðinum. Þá tek ég þátt í endurskipulagningu gæðakerfis stofnunarinnar og kem til með að vera rekstrarstjóri kerfisins þegar þeirri vinnu er lokið. Þrátt fyrir erfiðleika í efnahagsmálum í heiminum í dag tel ég og hef mikla trú á að íslenskur flugrekstur með sínum sveigjan- og teygjanleika eigi eftir að koma þokkalega vel út úr þessum þrengingum. Kannski er meginverkefni stofnunarinnar einmitt í dag að tryggja trúverðugleika íslenskra flugmála á erlendri grund.“

Eiginmaður Valdísar Ástu er Sveinn Ingvarsson, verkefnastjóri tjónamats farmtjóna hjá Tryggingamiðstöðinni, og eiga þau tvo syni, 12 og 8 ára: „Fjölskyldan stundar skíði saman og hefur undanfarin ár farið til Austurríkis í skíðaferð sem hafa verið frábærar. Í ár er stefnan sett á skíðaferð til Akureyrar auk þess sem við vonum að skíðasvæði Reykvíkinga komi jafnsterkt inn þennan vetur eins og síðasta vetur.

Við höfum verið dugleg að fara í sumarfrí til Alicante á Spáni þar sem við höfum aðgang að sumarhúsi en þangað höfum við farið á hverju ári frá 2002. Ég hrökk því aðeins við þegar börnin spurðu í sumar af hverju við gætum ekki bara verið eins og venjulegar fjölskyldur og farið í útilegur. Snarlega var bætt úr útileguleysinu og við fórum í nokkrar eftirminnilegar útilegur í sumar. Við ætlum að ferðast innanlands næsta sumar og búast má við að sumarfrísgallinn verði eitthvað efnismeiri þetta árið en bikini.

Ég byrja daginn í World Class Spönginni og mæti þar klukkan sex á morgnana enda morgunhani mikill og hef alltaf verið. Fór t.d. á milli Keflavíkur og Reykjavíkur með rútunni þegar ég var í Menntaskólanum í Reykjavík. Ég leysi eina sudokuþraut að lágmarki á dag. Ég tel mig alls ekki vera ofurkonu en segi þó stolt frá því að ég er búin að sulta og taka slátur í haust, dreg þó mörkin við kæfugerð! Sveinn dregur svo björg í bú með gæsa- og rjúpnaveiðum.“

Nafn: Valdís Ásta Aðalsteinsdóttir.

Fæðingarstaður: Keflavík, 3. nóvember 1969.

Foreldrar: Sigrún Valtýsdóttir og Aðalsteinn Hólm Guðnason.

Maki: Sveinn Ingvarsson.

Börn: Dagur Darri, 12 ára, og Goði Ingvar, 8 ára

Menntun: BA-próf frá HÍ í félagsfræði, með fjölmiðlafræði sem aukagrein. Mannauðsstjórnun hjá Endurmenntunarstofnun HÍ.

Texti: Hilmar Karlsson. Mynd: Geir Ólafsson.
Burn After Reading

Ekki er allt gull sem glóir er setning sem á ágætlega við nýjustu kvikmynd Coen bræðra, Burn After Reading. Það gull sem stendur undir nafni eru litríkar persónur og frábær túlkun á þeim í meðförum þekktra leikara sem sumir hverjir ná nýjum hæðum. Það gull sem ekki glóir er tætingsleg saga sem aðeins lítillega nær að sýna okkur snilligáfu Coen bræðra á sviði handritsgerðar. Ljóminn sem var yfir síðustu kvikmynd þeirra bræðra, No Country For Old Men, er ekki til staðar í Burn After Reading, þar sem gálkahúmorinn er ekki nógu beittur og ekki nógu fyndinn. Eins og svo oft áður hjá Coen bræðrum þá er það frumleikinn sem drífur myndina áfram og gerir hana á köflum skemmtilega, en neistann vantar.

Með nafni myndarinnar Burn After Reading er sjálfsagt verið að vísa til þess að það getur verið skynsamlegast að farga leynilegri skýrslu frá CIA sem kemst í rangar hendur eftir að hún hefur verið lesin eins og svo sannarlega líkamsræktarþjálfararnir Linda (Frances McDormant) og Chad (Brad Pitt) hefðu átt að gera. Þau komast óvænt yfir leyniskýrsluna þegar hún er skilin eftir í líkamsræktinni. Þar sem Lindu sárvantar pening fyrir fjórum lýtaaðgerðum freistast hún með aðstoð Chad að reyna að selja skýrsluna og hefst þá hin kostulegasta atburðarrás þar sem meðal annars koma við sögu burtrekinn CIA maður, Cox (John Malkovich), sem skrifaði skýrsluna, sem er í raun endurminningar hans, eiginkona hans (Tilda Swinton) sem undirbýr skilnað, elskhugi hennar (George Clooney) sem einnig stundar stefnumót í gegnum einkamálasíðu og lendir þar á Lindu, sem gerir málið enn flóknara.

Við sögu koma einnig starfsmenn rússneska sendiráðsins sem þau Linda og Chad telja heppilegustu kaupendurnar þegar Cox neitar að kaupa afurð sína og hellir sig yfir þau með skömmum og svívirðingum, sem hann gerir í raun við alla sem á vegi hans verða og yfirmaður CIA ( J.K. Simmons) sem fær af og til skýrslu um stöðu mála. Og þó yfirmaðurinn komi ekki mikið við sögu og er ekki nafngreindur þá á hann best skrifuð setningar og um leið þær fyndnustu.

Burn After Reading er frekar langdregin. Eins vel og persónurnar eru skrifaðar þá er erfitt að finna eitthvað í fari þeirra sem gerir það að verkum að þær eigi eitthvað betra skilið. Þegar atburðarásin hættir mjög snöggt í lokin og við fáum að vita afdrif þeirra í samtölum tveggja CIA yfirmanna er ekki laust við að maður sé feginn að vera sleppt við að horfa áfram á gerðir þeirra. En það verður ekki af þeim bræðrum tekið að þrátt fyrir að myndin valdi vonbrigðum þá skilur hún ekki nein leiðindi eftir sig og hefði minni spámenn tekist á við söguna þá hefðu afleiðingarnar getað orðið verri.

Leikstjórar: Ethan og Joen Coen. Handrit: Ethel og Joen Coen. Kvikmyndataka: Emmanuel Lubezki. Tónlist: Carter Burwell. Leikarar: George Clooney, Frances McDormant, John Malcovich, Brad Pitt og Tilda Swinton. 122 mín.

Hilmar Karlsson
Ásta Valdimarsdóttir: Forstjóri Einkaleyfastofunnar

Einkaleyfastofan er opinber stofnun sem heyrir undir viðskiptaráðuneyti og annast vernd hugverkaréttinda, þ.e. einkaleyfi, vörumerki og hönnun. Stofnunin fer einnig með málefni faggildingar. Á stofnuninni starfa 25 manns. Forstjóri er Ásta Valdimarsdóttir:

„Hugverkaréttur tekur á mjög mörgum þáttum og er svið sem er alltaf að breytast. Nýjar hugmyndir og þróun á sviði tækni og vísinda krefjast þess að lagaumhverfið og kerfið sem á að vernda hugmyndinar aðlagist breyttum þörfum. Á síðustu árum hafa brot gegn hugverkaréttindum aukist gífurlega og er vandamál sem verður að einbeita sér að því að vinna gegn. Þessi brot hafa ekki bara áhrif á rétthafa, þau hafa áhrif á þróun nýrrar tækni, almenning, líf og heilsu almennings og efnahagslífið í heild. Þetta er e.t.v. það sem er einna mest krefjandi á sviði hugverka í dag.“

Ásta nam lögfræði við Háskóla Íslands og útskrifaðist 1990. Hún hefur starfað á sviði hugverkaréttinda nær mestan hluta starfsævinnar, hjá iðnaðarráðuneyti, Einkaleyfastofu og á alþjóðavettvangi. Eiginmaður hennar er Kristján Gunnar Valdimarsson, lögfræðingur í Landsbankanum:

„Ég held að það sé eins hjá mér eins og mörgum öðrum sem eru í fullri vinnu með fjölskyldu – að það sé ekki mikill tími fyrir áhugamál sem ekki tengjast þessu tvennu!

Mér hefur alltaf þótt gaman að ferðast og við ferðumst nokkuð mikið með fjölskylduna, aðallega þó erlendis. Ég hef líka mikinn áhuga á hönnun, mikla ánægju af fallegum hlutum, sérstaklega nytjalist, og er alltaf að verða hrifnari af íslenskri hönnun sem mér finnst hafa tekið gífurlegum framförum síðustu ár. Þá finnst mér nýsköpun, tengsl viðskipta- og efnahagslífs við hugverk og það hvernig þetta samtvinnast gífurlega mikilvægt og er það svið sem ég hef mestan áhuga á og er svo heppin að starfið mitt hefur þar áhrif. Fyrir utan þetta finnst mér algerlega nauðsynlegt að stunda einhverja líkamsrækt. Undanfarin ár hef ég verið fastagestur í Laugum, eins og flestir aðrir! Ég syndi, fer á skíði, finnst frábært að fara í reiðtúr og síðustu tvö árin hef ég tekið þátt í 10 km hlaupinu í Reykjavíkurmaraþoninu.“

Í farvatninu eru miklar breytingar hjá Ástu og fjölskyldu hennar: „Við erum að flytja til London. Ég hef fengið leyfi frá starfi mínu frá 1. október og ætla að fara í nám í London. Þetta er mjög spennandi en ég verð að viðurkenna að þetta er líka stressandi! En ég held að allir hafi virkilega gott af því að búa erlendis í einhvern tíma, víkka út sjóndeildarhringinn og skoða okkar land og þjóð úr fjarlægð.“

Nafn: Ásta Valdimarsdóttir.

Fæðingarstaður: Reykjavík, 29. júlí 1964.

Foreldrar: Valdimar Björnsson skipstjóri, Steinunn Guðmundsdóttir húsmóðir.

Maki: Kristján Gunnar Valdimarsson, lögfræðingur

Börn: Valdimar Bersi, 14 ára, Katla, 7 ára.

Menntun: Lögfræðingur frá HÍ.